runetrust/blame-folketinget-dk huggingface dataset:
Morten Bødskov (S), 2021-05-03:
Så selv om jeg og regeringen til fulde anerkender forslagsstillerens ønske om øjeblikkelig klimahandling og ønske om en højere afgift på de tre områder, synes jeg, at det er værd at afvente ekspertgruppens arbejde, inden vi gennemfører nye afgifter, og ja, ekspertgruppen skal delafrapportere, som det hedder, med udgangen af 2021, med henblik på at vi så kan indkalde aftalepartierne til at drøfte den, altså afrapporteringen, som som sagt kommer med udgangen af 2021.
Finn Sørensen (EL), 2012-04-17:
Set med vores øjne er disse rettigheder faktisk i dag truet af de nedskæringer i den kommunale velfærd, som vi har set igennem mange år, og derfor er vi heller ikke uden videre enige med Dansk Folkeparti i, at problemerne kan løses, uden at man tilfører flere midler til området.
Peter Skaarup (DF), 2000-01-13:
Det betyder, at vi på sigt kan komme i en situation, hvor f.eks. flertallet i byrådet i Ishøj har fremmed baggrund, og så er det, vi melder os på banen og siger: Her har vi altså et problem, og vi er nødt til at advare imod det her og nu og ikke om 20 år, hvor det er for sent.
Line Barfod (EL), 2002-03-20:
Hvis det var en person, der var mistænkt for at have lavet giftgasangreb på Odense og havde udslettet hele Odenses befolkning, som nogenlunde svarer til det antal dræbte, vi taler om her, ville man så også bare sige: Jamen mens efterforskningen står på, vil vedkommende formentlig frit kunne få lov til at forlade landet, indtil vi er klar over, hvorvidt der er hold i beskyldningerne eller ej?
Jeppe Kofod (S), 2004-11-12:
Man kunne oven i købet forestille sig, at nogle af de her ting også kunne være adfærdsregulerende, sådan at det fremmer en bæredygtig udvikling og samtidig genererer penge til investering i de fælles globale offentlige goder, som også ud over miljø, ren luft og vand osv. er uddannelse, fred, sikkerhed, som der peges på i forslaget.
Benny Engelbrecht (S), 2022-01-26:
Det kan være svært at vide, om en journalist og et medie har forstået en sammenhæng, når man skriver artikler kontinuerligt, som ikke gengiver viden retvisende, især fordi man hos andre medier, f.eks. Berlingske, der har skrevet nøjagtig de samme artikler med nøjagtig de samme kilder, ikke skriver de i øvrigt kritiske artikler misvisende.
Lars Barfoed (KF), 2012-06-06:
Det var jo også den nuværende indenrigs- og økonomiminister, fru Margrethe Vestager, som tilbage i 2010 sagde om VK-regeringen, at det var en Berlusconiregering, fordi VK-regeringen efter hendes opfattelse ikke i tilstrækkelig grad levede op til høringsfristerne.
Benedikte Kiær (KF), 2010-04-20:
I forhold til at skattelettelser kan skabe vækst, vil jeg sige, at hvis man kigger ud over landets grænser og ser på, hvad andre lande foretager sig – for det må man også se på, det hjælper jo ikke, at vi bare bevidstløst sætter skatten op, fordi så bliver vi ikke konkurrencedygtige i forhold til de andre lande, som vi sammenligner os med – viser det klart, at her er skattelettelser et væsentligt parameter for, om vi er konkurrencedygtige.
Julie Skovsby (S), 2017-05-10:
Så derfor vil jeg lige spørge ind til den del, nemlig: Er det noget, man vil undersøge nærmere? Så vil jeg også stille et tillægsspørgsmål om de anlægslofter, som vi opererer med: Når vi kommer til efteråret 2020, har vi så den samme udfordring, eller er der nogle muligheder?
Karina Lorentzen Dehnhardt (SF), 2025-03-12:
Mener ministeren af et ærligt hjerte, at borgerne kan siges at vide, hvilken størrelse af det lidte tab der afgør, om der indledes en efterforskning i den konkrete sag, og faktisk kan være udslagsgivende for, om deres sag overhovedet efterforskes?
Kim Edberg Andersen (NB), 2023-04-13:
Når nu ordføreren er så positivt liberal, som hun er, er jeg også sikker på, at ordføreren vil hjælpe mig med at italesætte noget andet, nemlig det her med at mænd falder igennem systemet og mænd ikke har den retssikkerhed især med hensyn til det her med at komme på krisecenter.
Nick Hækkerup (S), 2016-06-02:
Men hvis ordføreren som medforslagsstiller mener, at det her forslag skal fremsættes nu, fordi det er nu, at det er af væsentlig betydning, så kan man undre sig over, at det også var »nu« for præcis 1 år siden og »nu« for præcis 2 år siden og »nu« for præcis 3 år siden, at det her forslag var det, som skulle have den relevante gennemslagskraft.
Klaus Kjær (DF), 1999-02-04:
Som nævnt er Dansk Folkeparti positivt stemt for intentionerne i lovforslaget, men vi kan godt være lidt betænkelige ved den udstrakte adgang, der gives for landzonemyndigheden eller bygningsmyndigheden til at udstede påbud, specielt når det drejer sig om, at der er en tredje part med i billedet, som f.eks. ejer en bygning.
Hans Kristian Skibby (DF), 2019-04-30:
Med hensyn til afskaffelsen af formidlingsprovision, er det jo rigtigt, som der også er blevet sagt tidligere, at vi har indgået en aftale tilbage i maj måned 2016, hvor man med virkning fra 2017 netop sikrede, at der blev et delvist forbud imod formidlingsprovision.
Søren Egge Rasmussen (EL), 2023-12-14:
Men med det lovforslag, som ministeren har lavet, og som vi førstebehandler i dag, frygter vi i Enhedslisten ligesom flere andre af de parter, der har givet høringssvar, herunder KL, Danmarks Naturfredningsforening og Greenpeace, at der desværre er en stor risiko for, at den foreslåede regulering ikke kommer til at stoppe matrikelfinten.
Karina Lorentzen Dehnhardt (SF), 2012-11-08:
Men jeg vil også fremhæve, at den nye lov jo trods alt også er baseret på et lovudkast, som er udformet af Offentlighedskommissionen, som har siddet og vendt og drejet de her problemstillinger i rigtig, rigtig mange år, og der har været repræsentanter for både journalister, forskere og det offentlige system i kommissionen.
Kirsten Normann Andersen (SF), 2023-11-28:
Jeg tror bare, jeg vil slutte af her med mit sidste spørgsmål med endnu en gang at prøve at appellere til ministeren: Mener ministeren, det er godt nok, at man kun får gjort rent hver tredje uge, når man er en blind mand, som ikke selv er i stand til at se, hvor der er blevet spildt på gulvet?
Per Stig Møller (KF), 2004-11-10:
Når jeg så bliver spurgt, om vi kun har set toppen af isbjerget, må jeg jo svare, at jeg jo ikke kan udstede garantier for, at der ikke kan dukke andre sager op, men Udenrigsministeriet gør en meget stor indsats for at undgå, at sådanne sager opstår.
Eva Flyvholm (EL), 2020-12-03:
Altså, mener SF og ordføreren, at det er fornuftigt, at danske soldater kan få lov til at gå med f.eks. et tørklæde, et fint tilpasset tørklæde, som ligner uniformen, og som er lavet efter sikkerhedsmæssige forskrifter osv., ligesom man gør i andre lande, sådan at man kan få lov til at have en kalot eller turban på, som ligeledes er tilpasset?
Lars Boje Mathiesen (UFG), 2024-04-05:
Hvis vi kan hjælpe de kvinder, som bliver ramt af den sociale kontrol, således at de måske ikke ryger ud automatisk, vil Enhedslisten så være villig til at udvise de mænd, som udviser den her sociale kontrol og bliver dømt for det, så det er dem, der ryger ud af landet i stedet for?
Kaare Dybvad Bek (S), 2024-01-31:
Derudover mener jeg, det er et grundlæggende problem, hvis det er sådan, at personer, der arbejder på myndighedsbasis, rådgiver folk og myndigheder osv., altså hvis de sidder i en situation, hvor de rådgiver på den måde, at man siger, som man eksempelvis gør i den her sag, at man er blevet for dansk.
Kim Andersen (V), 2011-04-05:
Og hvorfor skulle en regering tage skridt til en så drastisk handling, også set ud fra et statsretligt synspunkt, og i den grad udfordre grundloven, hvis ikke man fagligt, sagligt og med de ressourcer i form af personer og institutioner, som regeringen har til rådighed, mener, at det kan føre til en dom?
Lars Boje Mathiesen (NB), 2020-03-24:
Må jeg ikke også komme med en opfordring til, når nu de her jobafklaringsforløb bliver suspenderet og meget af den aktivitet, som var i jobcentrene, ikke kan være til stede, at man kommer med en opfordring til kommunerne om, at det måske er noget af det personale, som ikke har hjemmearbejde, og som ikke har andre funktioner, som kan tage deres ferie eller holde noget afspadsering i den periode.
Karen J. Klint (S), 2005-06-03:
Det er også derfor, vi siger, at netop fordi vi i fællesskab får lavet en god udlændingepolitik, så er situationen til at bruge nogle andre parametre, nogle andre metoder i integrationspolitikken, så kan vi godt se på integrationspolitikken med andre briller end bare for nogle år siden.
Frank Aaen (EL), 1999-12-16:
Det er jo faktisk sådan, at ved at demokratisere, både ved at give brugerne større indflydelse og ved at give de ansatte større indflydelse, kan man faktisk forbedre og styrke den offentlige service ganske væsentligt og lade være med at bruge de her fortærskede ord og dem, der er blevet de eneste, der åbenbart kan bruges, at nu skal vi have noget udlicitering.
Søren Gade (V), 2004-05-18:
Først og fremmest vil jeg pointere, at både regeringen og regeringens Christianiaudvalg har valgt at arbejde med en meget høj grad af åbenhed i denne sag; en åbenhed, som bl.a. har medført, at regeringen offentliggjorde kammeradvokatens vurdering vedrørende Christiania og christianitternes retsstilling allerede den 10. december 2003.
Peter Skaarup (DF), 2001-05-03:
Vi mener grundlæggende, at isolationsfængsling skal være en mulighed, men den skal være en ekstra mulighed, som kun skal bruges i ganske særlige tilfælde, og hvis den forudsætning skal opfyldes, må det være sådan, at politiet får tilstrækkelige bevillinger; ellers er der ikke de muligheder til stede for at undgå isolationsfængsling i så stort et omfang som i dag.
Kristian Pihl Lorentzen (V), 2013-02-19:
Og igen prøver hr. Rasmus Prehn, fordi man har en yderst dårlig sag hos Socialdemokraterne, at aflede opmærksomheden fra dagens emne, nemlig priserne i den kollektive trafik, og hvem der har lovet hvad, og hvem der indfrier sine løfter.
Mads Olsen (SF), 2025-05-07:
Men det vil jo netop, som ordføreren siger, resultere i, at man skærer i nogle velfærdsydelser, og det er vi grundlæggende set imod i SF, hvad end det så skulle være – om det skulle være skolegang, eller at børn med ikkevestlig oprindelse skulle til at betale for deres universitetsuddannelser og ikke få su.
Vibeke Peschardt (RV), 2000-03-28:
Så vil jeg sige, at Kristeligt Folkeparti jo med den her forespørgsel ønsker at få regeringen til at forsikre landbruget, at man kan leve op til forbrugerkravet om rene fødevarer, om bedre fødekvalitet og sikre eksportindtægter for erhvervene, bevarelse af arbejdspladser både her og dér, jeg var lige ved at sige: Alt godt fra havet eller det store tagselvbord.
Kristian Thulesen Dahl (DF), 2003-12-12:
Jeg har svaret det samme hver eneste gang, og jeg svarer altså nu det samme en gang til, at situationen var den, at et stort flertal herinde efter vores vurdering ville fortsætte med satsregulering, som vi kender den. Og der har vi simpelt hen vurderet, at det er bedre, at vi så er med til at uddele de 600 mio. kr., som der f.eks. er tale om for næste år, end ikke at være med til at uddele dem.
Lene Espersen (KF), 2009-11-03:
Jeg kan godt forstå spørgsmålet fra Dansk Folkeparti om, om det ikke kunne være formålstjenligt at dele nogle af de informationer med omkringliggende værtshuse og restauranter, der har det samme problem, men jeg vil svare fru Colette L. Brix, at udfordringen er den, at det ikke i forhold til persondataloven er muligt at begynde at dele det ud.
Dennis Flydtkjær (DF), 2016-10-27:
Det, fru Lisbeth Bech Poulsen læser op, indebærer, at hvis vi sætter en vindmølle op i Danmark, forbedrer vi klimaet i Danmark og får altså mindre CO2-udledning, men vi frigør så også nogle kvoter, som på grund af EU-systemet gør, at man kan udlede mere andre steder, hvilket netop betyder, at det ikke har nogen klimaeffekt.
Frank Aaen (EL), 2008-02-01:
Altså, mens et lille land, et fattigt land som Burma helt berettiget bliver udsat for kritik, sanktioner og en voldsom indsats fra det internationale samfund, så ser vi det jo ikke ske i forhold til Kina, hvor forholdene er værre, og vi ser det ikke ske i forhold til Rusland, hvor man protesterer, men hvor vi ikke har nogen egentlige sanktioner sat ind.
Jan Køpke Christensen (FP), 1998-01-14:
Med hensyn til det foreliggende forslag fra SF om skolefritidsordningerne, SFO, er vi i princippet tilhængere af de intentioner, der ligger i forslaget, må vi sige, for selvfølgelig skal der være ordnede forhold, og det er jo det, det går ud på fra SF's side.
Lene Espersen (KF), 2011-11-29:
Jeg vil sige til ministeren, som jeg også sagde i min ordførertale, og det vil jeg gerne bruge tiden på at gentage: Nogle gange kan selv små besparelser være for dyre at gennemføre, og jeg vil derfor bare anmode ministeren om at genoverveje, om det nu er så klogt at fjerne en ordning, der ikke koster særlig mange penge, men som betyder noget for de små bedrifter, og som betyder noget for både dyrevelfærd og beskæftigelse, også i nogle af de områder i landet, hvor der i forvejen er problemer.
Martin Henriksen (DF), 2005-05-11:
Og når man ved, at SF har den dagsorden, at man ønsker at adskille kirke fra stat, kunne man så ikke forestille sig, at det i realiteten er Socialistisk Folkepartis dagsorden, og at det her er en måde, hvorpå man kan splitte folkekirken og derved få mere gang i den proces, som SF jo ønsker så inderligt, nemlig at skille kirke og stat ad.
Henning Hyllested (EL), 2017-05-24:
Men hvis man virkelig ønsker at give sig i kast med EU-systemet, synes vi nu, man hellere skulle have taget fat i nogle bedre forslag, som vi også selv har været med til at slå på tromme for tidligere, f.eks. at man kun må gennemføre én cabotagetur, og at de 7 dage, inden for hvilke cabotagekørslen skal finde sted – for så skal man ned og hente en ny international transport – bliver en karensperiode.
Carsten Kissmeyer (V), 2020-06-12:
Med den energipolitiske redegørelse kigger vi jo tilbage på et år i dansk politik, der både er kendetegnet af et folketingsvalg og et regeringsskifte, og størstedelen af Folketingets partier står samlet bag en klimalov, og vi har set første del af regeringens klimahandlingsplan med stort fokus på energipolitikken.
Kim Behnke (FP), 1999-01-20:
For det er ikke længere blot et spørgsmål om, hvorvidt der skal være et forsvarssamarbejde inden for EU, som Fremskridtspartiet er modstander af, men nu er det et europæisk forsvarssamarbejde, en europæisk identitet i NATO, og vi har svært ved at forstå, hvorfor Enhedslisten kan være modstander af det.
Kirsten Jacobsen (FP), 1998-06-23:
Jeg tror, hr. Breckmann har misforstået mig, men som jeg sagde tidligere: Lad os tage den holmgang ved andenbehandlingen. Jeg vil ikke have, at finansministeren skal sidde tilbage og mene, at Fremskridtspartiet har fremsat - hvad skal man sige - trusler om, at finansministeren bevidst har snydt nogen.
Eyvind Vesselbo (V), 2008-05-23:
Men det går meget langsomt, og derfor vil jeg ligesom under det forrige forslag opfordre fru Ida Auken til at være med til ligesom andre partier at finde nogle løsninger på det her, invitere til at komme med, så vi kan opnå et bredt forlig på det her område, sådan at vi kan få nogle løsninger, der også kan bære i fremtiden.
Elisabeth Arnold (RV), 1998-12-08:
Vi har jo set af den debat, som er foregået i nogle af de andre EU-lande, at man dér har brugt forskellige finanspolitiske kneb for at komme til at opfylde alle konvergenskriterierne, og at oppositionen og regeringen indimellem har beskyldt hinanden for at lade sig presse til at føre en ganske bestemt politik på grund af ønsket om at komme med i Den Økonomiske og Monetære Union. Den debat har vi været fuldstændig fri for i Danmark.
Rosa Lund (EL), 2021-02-25:
Og hvis det er tilfældet, at vi har et system i dag, som er så uigennemskueligt og svært for borgerne at navigere i, så vil vi meget gerne være med til at forenkle og overskueliggøre processen, så længe vi ikke begrænser mulighederne for, at der kan ske ekspropriation, når det er nødvendigt.
Astrid Carøe (SF), 2021-01-28:
Det er rigtig godt, at de kan få det ekstra su-lån på bagkant, når de er færdige med deres praktik, selv om jeg stadig ærgrer mig over – ligesom jeg gjorde i foråret – at vi ikke kan finde en praktisk løsning, der vil sikre, at de kan få det under deres praktik.
Jacob Bjerregaard (S), 2011-12-15:
Jeg er mere optaget af at slå fast, at der selvfølgelig er en kristen kulturarv, som det her land bygger på, men den kulturarv gør også, at vi er rummelige mennesker, som kan tage andre folk til os, og som kan sikre, at vi har en høj grad af frisind, der gør, at der er religionsfrihed her i landet, og at folk sådan set har lov til at praktisere den religion, de vil.
Mikkel Dencker (DF), 2012-02-23:
: Lovforslagets primære formål er at gennemføre de ændringer i Europa-Parlamentets og Rådets direktiv 2010/31/EU af 19. maj 2010 om bygningers energimæssige ydeevne. Det lyder jo meget fint, men det slår meget godt fast, hvilke prioriteter regeringen har omkring EU, nemlig at man er et lydigt medlem, som lydigt indfører det, som man får foreskrevet fra EU's side.
Søren Søndergaard (EL), 2000-01-19:
dette lovforslag, er det klart, som også flere andre har været inde på, at det her jo fuldstændig afhænger af behandlingen af lovforslag nr. L 147, og vi vil selvfølgelig derfor lade vores endelige stillingtagen afhænge af, hvad der sker med det forslag.
Tom Behnke (KF), 2013-02-22:
Så vil ministeren være villig til at lytte til den kritik, der er af lige præcis paragrafferne om rufferi og alfonseri, og få dem gjort krystalklare, så hverken de prostituerede eller dem, der ønsker at hjælpe de prostituerede, uforvarende kommer til at gøre noget strafbart?
Ulla Sandbæk (ALT), 2015-08-26:
De får tværtimod arbejde, og deres børn skal ikke leve sammen med arbejdsløse forældre, så det er også godt for børnene, siger man i regeringen, når vil altså siger, at børn bliver fattige, de får ikke råd til at gå til fodbold, de får ikke råd til at gå til børnefødselsdage, de kommer ikke med på lejrskole.
Peter Juel-Jensen (V), 2022-05-18:
De får aflyst deres operationer og kommer nærmest bagerst i køen igen, så samfundsøkonomisk kunne det måske give god mening at investere et tocifret millionbeløb, så folk kunne komme tilbage på arbejdsmarkedet eller genfinde deres livskvalitet, fordi de kunne komme til behandling på Rigshospitalet i stedet for ikke at komme til behandling.
Poul Nyrup Rasmussen (S), 2000-01-25:
Lad mig slutte med at opfordre til, at vi nu samler kræfterne om en god dialog, der kan sikre, at sammenhængen i vort samfund bevares - og det er ikke en god dialog, hvis den bygger på at blæse frygten op til størrelser, der ikke viser det rigtige billede af Danmark.
Frank Aaen (EL), 2001-05-04:
Nu har vi stillet spørgsmål til det igen, og jeg synes, det er lidt vigtigt, og det har ikke noget som helst med kongehuset at gøre, at vi sikrer os, at når vi lovgiver, så lovgiver vi på en måde, der er klar, og at vi ikke bagefter bortforklarer tingene og siger, at det var i orden, at det blev gjort på den måde.
Johs. Poulsen (RV), 2011-03-22:
Så jeg synes heller ikke, det skal blive til en polemik om tallene, men måske først og fremmest forhåbentlig en konstruktiv debat også i den efterfølgende udvalgsbehandling om mulighederne for at løse det her på den mest effektive og bedste måde, og vi kan naturligvis som medforslagsstillere anbefale, at forslaget vedtages.
Victoria Velasquez (EL), 2024-04-25:
Men vi ved, at civilsamfundsindsatserne virker, og derfor kan man undre sig over, at den nuværende regering og tidligere flertal har skåret ned på civilsamfundets indsatser netop med fokus på den her målgruppe, og at vi kunne ikke få det igennem i SSA'en med kvindementornetværk og alle mulige andre dele.
Kamal Qureshi (SF), 2002-05-30:
Hvad vil regeringen gøre ved, at vi har danske statsborgere, som bør have ret til at bosætte sig i deres land, men som ifølge regeringens lovforslag har været så uheldige at forelske sig i mennesker, som ikke befinder sig inden for de nationale grænser, og som derfor ikke kan få lov til at bosætte sig i det danske samfund?
Thomas Krog (SF), 2006-05-30:
Det er oplysninger, som åbenbart må være nye for undervisningsministeren, og jeg vil godt høre, om det får ministeren til at genoverveje spørgsmålet og sige: O.k., der er måske i virkeligheden noget om, at vi med dette lovforslag ikke kan opfylde målsætningen om tre linjefag.
Anne Baastrup (SF), 2002-01-31:
Inden hr. Helge Adam Møller kører for hurtigt frem med, hvor vidunderlig en beslutning det var, og hvor god tid man i øvrigt havde i EU til at beslutte sig, så skal hr. Helge Adam Møller huske på, at Parlamentet som sådan kritiserede den den måde, det skulle hastes igennem, og Parlamentet, herunder husker jeg i hvert fald den liberale gruppe, var meget, meget utilfreds med, at det skulle foregå så hurtigt.
Jacob Jensen (V), 2009-09-08:
Så går der ganske kort tid, ganske få timer, og så sidder formanden for SF, hr. Villy Søvndal, og erkender over for en, der ringer ind til B.T. og spørger bekymret om den afgift, man vil pålægge pendlerne, at det godt kan være, at man skal ændre det.
Ole Vagn Christensen (S), 2004-05-26:
Da vi jo netop ved, at vi har en masse utidssvarende og dårligt renoverede boliger rundtomkring i landet, som både fremkalder det ene og det andet, og også skolebygninger, som giver børnene en lang række følgevirkninger, har vi foreslået, at renoveringen af nedslidte skolebygninger bliver fremskyndet.
Michael Aastrup Jensen (V), 2007-12-06:
Men jeg vil også sige, det er vigtigt, at vi anerkender, at EU altså er 27 medlemslande, og derfor bliver vi nødt til at gå på kompromis en gang imellem - det er forhandlingens kunst - og jeg synes, det er det bedst mulige resultat, som vi kan være tilfredse med.
Pernille Frahm (SF), 1998-04-30:
I 1994 nedsatte den daværende indenrigsminister, Birte Weiss, en kommission, og som jeg allerede tidligere har sagt, var vi dengang stærkt bekymrede over, om den kommission nogen sinde kunne føre til noget som helst, for den indeholder jo ikke bare repræsentanter for samtlige ministerier, der har noget som helst med området at gøre, men også repræsentanter for Kommunernes Landsforening, Amtsrådsforeningen, Dansk Arbejdsgiverforening, LO, FTF, Mellemfolkeligt Samvirke osv., osv. - en lang række grupper, som i princippet har modsatrettede interesser. Vi frygtede, at de ville sidde og slås og komme med en lang række mindretalserklæringer, og det ville blive et langt og sejt arbejde uden resultat, men ikke desto mindre kom kommissionen med en fælles betænkning i 1996.
Christine Antorini (S), 2006-06-01:
Derfor vil jeg godt gennemgå de eksempler fra ældreområdet, som ordføreren er kommet med indtil nu, for det startede faktisk med en meget præcis redegørelse for, at Dansk Folkeparti har stået bag, at der blev afsat 500 mio. kr. til et løft af kvaliteten i ældreplejen, hvor Dansk Folkeparti så rigtigt konstaterer, at hov, det gik vist ikke helt sådan, fordi alt for mange af de penge blev brugt til bureaukrati, til at lave administrative løsninger til Venstres frit valg-model.
Carsten Hansen (S), 2000-11-17:
Ja, vi har set nogle gange, at man vil afskaffe arbejdsmiljøloven, men hvad er det, man egentlig vil? Det rummelige arbejdsmarked handler også om arbejdspladsfastholdelse og handler også om, at vi skal afskaffe den udstødning, der sker fra arbejdsmarkedet i dag.
Dennis Flydtkjær (DF), 2022-05-12:
Og det kan jo spænde ben i den kommunale planlægning, fordi man måske dér har krav på at få gjort rent x antal gange, men hvis det er et helt andet behov, man har som ældre, fordi man er ensom, så er vi jo nødt til at kigge på nogle af de her ting, så man i hvert fald selv kan vælge det.
Anne-Marie Meldgaard (S), 2005-05-12:
Men hvordan vil fru Irene Simonsen sikre sig, som der så også står i papiret, at den ægtefælle, som så kommer ud på arbejdsmarkedet efter måske at have gået 13-14 år på kontanthjælp, kan få en løn på 22.000 kr., som der står, for at kunne forsørge denne her familie, eller for at få den gulerod, som de 2.400 kr. ekstra giver?